Document ID: 32013R0035

KOMISIJOS REGLAMENTAS (ES) Nr. 35/2013
2013 m. sausio 18 d.
kuriuo dėl didžiausios leidžiamosios dimetomorfo, indoksakarbo, piraklostrobino ir trifloksistrobino likučių koncentracijos tam tikruose produktuose arba ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą,
kadangi:
(1)
didžiausia leidžiamoji indoksakarbo, piraklostrobino ir trifloksistrobino likučių koncentracija (toliau - DLK) nustatyta Reglamento (EB) Nr. 396/2005 II priede ir III priedo B dalyje. Dimetomorfo DLK nustatyta Reglamento (EB) Nr. 396/2005 III priedo A dalyje;
(2)
vykdant procedūrą, taikomą siekiant gauti leidimą lapinėms bastutinių šeimos daržovėms, salotinėms trūkažolėms, pipirnėms ir ankstyvosioms barborytėms apsaugoti naudoti augalų apsaugos produktą, kurio sudėtyje yra veikliosios medžiagos dimetomorfo, pagal Reglamento (EB) Nr. 396/2005 6 straipsnio 1 dalį pateikta paraiška, kuria prašoma pakeisti nustatytą DLK;
(3)
tokia paraiška pateikta dėl indoksakarbo, naudojamo braškėms, avietėms, paprastojo bastučio kininiam porūšiui, salotinėms sultenėms, salotinėms trūkažolėms, paprastosioms trūkažolėms, pupelėms su ankštimis, dygiesiems artišokams, paprastiesiems pankoliams, rabarbarams ir sojos pupelėms apsaugoti. Tokia paraiška pateikta dėl piraklostrobino, naudojamo lapinėms bastutinių šeimos daržovėms, paprastiesiems kukurūzams, kukurūzams, dvispalviams sorgams ir sorgams apsaugoti. Tokia paraiška pateikta dėl trifloksistrobino, naudojamo svogūnlaiškiams ir artišokams apsaugoti;
(4)
pagal Reglamento (EB) Nr. 396/2005 6 straipsnio 2 ir 4 dalis pateikta paraiška dėl dimetomorfo, naudojamo žiedinėms bastutinių šeimos daržovėms, gūžiniams kopūstams, salotoms, valgomiesiems salierams, česnakams, svogūnams ir valgomojo svogūno smulkiesiems varietetams apsaugoti. Pareiškėjas teigia, kad Jungtinėse Valstijose ir Kanadoje dimetomorfo, naudojamo tokiems žemės ūkio augalams apsaugoti, DLK yra didesnė negu nustatytoji Reglamente (EB) Nr. 396/2005, todėl, siekiant išvengti prekybos kliūčių tų žemės ūkio augalų importui, būtina nustatyti didesnę DLK;
(5)
atitinkamos valstybės narės įvertino pateiktas paraiškas, kaip nurodyta Reglamento (EB) Nr. 396/2005 8 straipsnyje, ir pateikė Komisijai vertinimo ataskaitas;
(6)
Europos maisto saugos tarnyba (toliau - Tarnyba) įvertino paraiškas ir vertinimo ataskaitas, visų pirma atsižvelgdama į galimą grėsmę vartotojams ir, prireikus, gyvūnams, ir pateikė pagrįstas nuomones dėl siūlomos DLK (2). Šias nuomones Tarnyba pateikė Komisijai, valstybėms narėms ir visuomenei;
(7)
Tarnyba pagrįstose nuomonėse padarė išvadą, kad duomenų, pateiktų dėl dimetomorfo naudojimo žiedinėms bastutinių šeimos daržovėms apsaugoti, pakanka tik tam, kad nauja DLK būtų nustatyta brokoliniams kopūstams. Iš duomenų, pateiktų dėl indoksakarbo naudojimo salotinėms trūkažolėms ir sojos pupelėms apsaugoti, nematyti, kad reikėtų keisti nustatytą DLK. Duomenų, pateiktų dėl paprastųjų trūkažolių, nepakanka, kad būtų nustatyta nauja DLK. Duomenų, pateiktų dėl piraklostrobino naudojimo paprastiesiems kukurūzams apsaugoti, nepakanka, kad būtų nustatyta nauja DLK;
(8)
pipirnėms ir ankstyvosioms barborytėms apsaugoti naudojamo dimetomorfo DLK keisti nebūtina, nes Reglamento (EB) Nr. 396/2005 III priede nustatyta DLK ir prašoma DLK yra tokia pati. Kukurūzams, dvispalviams sorgams ir sorgams apsaugoti naudojamo piraklostrobino DLK keisti nebūtina, nes Reglamento (EB) Nr. 396/2005 II priede nustatyta DLK ir prašoma DLK yra tokia pati;
(9)
dėl visų kitų paraiškų Tarnyba padarė išvadą, kad, remiantis poveikio vartotojui vertinimu, atliktu atsižvelgiant į 27 konkrečias Europos vartotojų grupes, įgyvendinti visi duomenims keliami reikalavimai ir pareiškėjų prašomi DLK pakeitimai yra priimtini vartotojų saugos atžvilgiu. Tarnyba atsižvelgė į naujausią informaciją apie toksikologines medžiagų savybes. Nustatyta, kad nei visą gyvenimą trunkantis medžiagų, gaunamų vartojant visus maisto produktus, kuriuose gali būti šių medžiagų, poveikis, nei trumpalaikis poveikis vartojant labai daug atitinkamų augalų nekelia pavojaus viršyti leidžiamąją paros dozę (LPD) arba ūmaus poveikio etaloninę dozę (ŪPED);
(10)
remiantis pagrįstomis Tarnybos nuomonėmis ir atsižvelgiant į susijusius veiksnius daroma išvada, kad atitinkami DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;
(11)
todėl Reglamentas (EB) Nr. 396/2005 turėtų būti atitinkamai iš dalies pakeistas;
(12)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir joms neprieštarauja nei Europos Parlamentas, nei Taryba,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 396/2005 II ir III priedai iš dalies keičiami pagal šio reglamento priedą.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. sausio 18 d.

Labels: 0
17
20
6